Ouers eis verskoning oor omstrede kunsprojek by skool‘n Skermskoot uit die video waarin Andrew Anderson, pastoor en ouer, sy skok oor die kunswerke uitspreek. Daar is Dinsdagaand gedurende ’n vergadering verskeie argumente aangehoor oor die omstrede kunsprojek van ’n matriekleerder aan die Grantleigh- private skool buite Richardsbaai in KwaZulu-Natal. Dié skool het opspraak gemaak weens ŉ omstrede kunswerk wat sommige ouers en lede van die gemeenskap as “satanisties” beskou. Personeellede van die skool, bestuurslede van Curro en ouers het die vergadering byeengeroep nadat ’n video van die leerder se kunswerke op sosiale media versprei is en dié Christelike spogskool in die kollig geplaas het. Grantleigh is deel van die Curro-groep. Volgens ’n ouer, wat verkies om anoniem met Maroela Media te praat, was ’n groot groep ouers by die vergadering woedend dat die skool hoegenaamd die skep van die kunswerke toegelaat het. ’n Ander groep ouers het hulle ontsteltenis uitgespreek oor die video wat op sosiale media gedeel is en aangevoer dat die aangeleentheid op ’n ander wyse hanteer kon word wat nié die skool in ’n slegte lig plaas nie. Dan was daar ook enkele ouers wat glo dat die skool geensins ’n oordeelsfout begaan het om die leerder se kunswerke uit te stal nie, weens die leerder se reg op vryheid van uitdrukking. Volgens die ouer het almal by die vergadering dit egter eens gehad dat dit totaal onaanvaarbaar was om die Bybel op te skeur soos in die video te sien. Maroela Media het vroeër berig daar kan in sommige van die leerder se tekeninge gesien word hoe ’n nar vir Jesus bid. In ander word Jesus se maag oopgeskeur met sy ingewande sigbaar. Die Laaste Avondmaal word ook in die uitstalling uitgebeeld waarin Jesus se dissipels as varke en bokke uitgebeeld word. Die uitstalling sluit nie net tekeninge in nie, maar ook beelde wat van versnipperde blaaie uit die Bybel gemaak is. “Daar is ouers wat baie kwaad is aangesien hulle reeds verlede week oor die uitstalling gekla en daarop aangedring het dat die kunswerke verwyder word,” verduidelik die ouer. Ouers het gedurende die vergadering daarop aangedring dat die persoon wat besluit het om die kunswerke nietemin uit te stal, verantwoordelik gehou moet word. Hulle het ook daarop aangedring dat die skool om verskoning vir die uitstalling moet vra en homself geheel en al van die kunswerke distansieer. Daar is glo selfs gevra dat die toekennings wat die leerder vir dié kunswerke by die prysuitdeling verower het, teruggetrek word. “Die ouers is kwaad omdat die skool in ’n slegte lig geplaas word. Die hele land kryt nou die skool as demonies uit, wat nié waar is nie. Dit is ’n vrek goeie skool.” Sinjon Moffett. Foto: Verskaf Sinjon Moffett, ’n oudhoofseun van die skool, het in ŉ ope brief aan die skool gesê hy is diep teleurgesteld “om te sien dat dit Jesus is wat onder die vaandel van ’n skool, wat hom daarop beroep om ’n Christelik geïnspireerde etos te verpersoonlik, so afgekraak en verkleineer is”. Die VF Plus het sedertdien óók sy skok met die kunswerke uitgespreek. Dr. Wynand Boshoff, VF Plus-LP en hoofwoordvoerder van basiese onderwys, het in ’n verklaring gesê die party deel die ontsteltenis van Christengroepe rakende die kunswerke. “Dié voorval plaas weereens klem op die spanning tussen gemeenskappe se gevestigde waardestelsels en die radikale individualisme van die liberale ideologie,” meen Boshoff. “Dit is ironies dat hierdie voorval by ’n skool voorgekom het wat op ’n Christelike etos aanspraak maak. “Dit is belangrik om daarop te let dat die skool hierdie kunswerk verduidelik as kritiek op die wyse waarop godsdiens beoefen word en nie op God of Jesus self nie. Terwyl die kunstenaar onderneem het om in besonderhede elke kunswerk te verklaar, sou dit raadsaam wees om hierdie verduideliking reeds vooraf te voorsien,” glo Boshoff. Luidens die verklaring kom die vloed van negatiewe reaksie op die kunswerke egter nié as ’n skok nie. Die party meen dit is ooglopend dat die kunstenaar bedoel het om kykers te skok. “Terwyl die VF Plus hom nie vir sensuur beywer nie, is verskillende aspekte rakende die gebeure problematies. Indien die vertoning van die ou Suid-Afrikaanse vlag byvoorbeeld ’n hofbevel kan uitlok, sou mens verwag dat ander groepe, soos Christene, se oortuigings ook sensitief hanteer word. Die VF Plus hou die openbare reaksie op hierdie kunsuitstalling met belangstelling dop,” lui die verklaring. Die ACDP het ook sy kommer oor die kunswerke uitgespreek. Past. Kenneth Meshoe van die ACDP sê die kunswerke kan nie as vryheid van kreatiwiteit geregverdig word nie, maar grens eerder aan haatspraak en godsdienstige onverdraagsaamheid. “Dit is belangrik dat vryheid van uitdrukking, wat vryheid van artistieke kreatiwiteit insluit, gebalanseer moet word teen die reg van Christene om hul geloof te respekteer, soos vervat in die reg op vryheid van godsdiens,” sê Meshoe. Maroela Media het verneem Grantleigh sou teen 14:00 ’n mediaverklaring uitreik, maar wag steeds op die verklaring. Woordvoerders van Curro het ook nie op navrae reageer nie. Lees ŉ oudhoofseun van die skool se ope brief hier.